Jindaħal Eliħu bejn Ġob u ħbiebu Imbagħad dawk it-tlitt irġiel ma weġbuhx iżjed għax hu baqa' jżomm ruħu b'ġust. Hawn xegħlet il-korla ta' Eliħu bin Barakel, il-Bużi, mill-familja ta' Ram. Inkorla għal Ġob għax baqa' jżomm li għandu raġun fil-kawża tiegħu ma' Alla; inkorla wkoll għal tlitt iħbieb tiegħu għax ma sabux xi jweġbuh u hekk jiġi li taw tort lil Alla. Eliħu kien baqa' sieket waqt li kienu jitkellmu huma ma' Ġob għax kienu akbar minnu fiż-żmien. Iżda kif ra li dawn it-tlitt irġiel ma kienx baqgħalhom tweġiba fuq fommhom, Eliħu ried jiżfoga l-korla tiegħu. Mela qabad iwieġeb Eliħu bin Barakel, il-Bużi, u qal: "Jien żgħir fiż-żmien u intom mgħobbija bis-snin; għalhekk qgħadt lura, u bżajt quddiemkom inperreċ għerfi. Kont inżomm li l-jiem jitkellmu, u l-ħafna snin jgħallmu l-għerf. Iżda hu l-ispirtu fil-bniedem, nifs Xaddaj li jagħti d-dehen, u mhux għax xjuħ il-bnedmin jifhmu, lanqas għax anzjani ma jafu x'inhu s-sewwa. Għalhekk ngħid: 'Isimgħu lili, jien ukoll irrid nuri fehemti.' Ara qgħadt b'sabri nismagħkom titkellmu, u niżen ir-raġunijiet li ġġibu; intom u tagħżlu l-argumenti tagħkom ħsiebi kien wieqaf fuqkom. Iżda ma sibtx wieħed li jmeri 'l Ġob sewwa, ħadd minnkom ma għaraf iwaqqagħlu kliemu. Tiġux tgħidu: 'Sibna l-Għerf ma' wiċċna; li Alla biss jista' jegħlbu u mhux il-bniedem.' Għalhekk mhux b'dal-mod infassalhom l-argumenti, mhux bi kliemkom se nwieġbu 'l Ġob. Arahom! tbikkmu, ma ssuktawx iwieġbu, il-kliem naqashom. Se nibqa' nistenna meta huma siktu, meta waqfu u ma weġbux aktar? Le! Inwieġeb jien ukoll kif imissni, jien ukoll irrid nuri fehemti! Imfawwar jien bil-kliem li għandi, u jrossni l-ispirtu ta' ġo fija. Ħdani qisu mimli b'inbid jiffermenta, irid jinfaqa' bħal ġarar b'inbid ġdid. Ikolli nitkellem ħa nsib mistrieħ, niftaħ fommi u nwieġeb, bla ma nżomm ma' xi ħadd, bla ma mmelles 'l ebda bniedem. U tabilħaqq anqas naf immelles, u għax kieku dlonk jaħtafni l-Ħallieq tiegħi.